विशेष संवाददाता, मुंबई

मराठवाड़ा में अकाल और सूखे के कारण किसानों की बेटियों की शादी रुकने की खबरों के बीच इस सामाजिक समस्या के समाधान के लिए शिवसेना आगे आई है। शिवसेना ने परभणी में सामूहिक विवाह समारोह आयोजित एक ही दिन में 333 किसान कन्याओं का विवाह कराया है। शिवसेना पार्टी प्रमुख उद्ध‌व ठाकरे खथुद इस विवाह समारोह में उपस्थित थे और उन्होंने अपनी देखरेख में शादी समारोह की सभी रस्मों को संपन्न कराया।

बता दें कि मराठवाड़ा में पड़े सदी के सबसे भंयकर सूखे से किसानों की हालत खराब है। शिवसेना ने राज्य की बीजेपी सरकार से किसानों की कर्जमुक्ति की मांग की थी, लेकिन बीजेपी ने सत्ता में शामिल अपनी सहयोगी पार्टी शिवसेना की इस मांग को नहीं माना। इसके बाद शिवसेना अपनी दम पर किसानों की मदद में जुट गई।



सबसे पहले शिवसेना पार्टी प्रमुख उद्ध‌व ठाकरे ने उनके द्वारा खींचे गए फोटोग्र्राफ्स की प्रदर्शनी से जमा हुए तकरबीन 5 करोड़ रुपये किसानों की मदद के लिए खर्च करने का फैसला किया। इसे तहत अलग-अलग जिलों में जरूरतमंद किसानों को 10-10 हजार रुपये नगद बांटे गए। पार्टी प्रमुख को जुटे देख शिवसेना के अन्य नेता भी किसानों की मदद के लिए आगे आए। किसी ने किसानों को घर जरूरत का सामान उपलब्ध कराया, तो किसी ने भेड़ बकरियां किसानों को उपहार में देना शुरू की।

इसी बीच किसानों की शादी योग्य लड़कियों के विवाह न हो पाने की समस्या सामने आई थी। लगातार सूखे, फसल की बर्बादी और उसी रफ्तार से बढ़ते कर्ज के कारण किसान बुरी तरह टूट चुके हैं। गांवों के किसान परिवार के सदस्यों की बीमारी, बच्चों की शिक्षा, बेटियों की शादी और दहेज के लिए होने वाले खर्चे के लिए कर्ज लेने में भी असमर्थ हैं। हाल ही में खबर आई कि अपने परिवार की आर्थिक तंगी को देखकर बीड जिले के वारुल टांडा गांव स्थित बंजारा समुदाय की 25 लड़कियों ने अपनी शादी को अगले साल तक के लिए मुल्तवी कर दिया है। इन लड़कियों को लगता है कि ऐसा करके ये अपने परिवार को खर्चों से कुछ राहत दे रही हैं, क्योंकि ऐसा करने से शायद उनके परिवार का कोई सदस्य आत्महत्या जैसा कदम नहीं उठाएगा।

इस खबर के बाद शिवसेना ने सामूहिक विवाह समारोह आयोजित कर किसान कन्याओं के विवाह की जिम्मेदारी उठाई है। हालांकि उद्ध‌व ठाकरे ने इसकी घोषणा पिछले साल सितंबर में ही की थी कि वे लड़कियों की शादी के लिए ' शिवसेनाप्रमुख स्व. बालासाहेब ठाकरे कन्यादान योजना' शुरू करेंगे।

रविवार को मराठवाडा के परभणी में जो 333 जोड़ों का सामूहिक विवाह समारोह इसी योजना के तहत आयोजित किया गया। विवाह के बाद नवदंपतियों को अपना ‌वैवाहिक संसार शुरु करने के लिए उपहार और आर्थिक मदद भी दी गई।